b'\n_START_ARTICLE_\nDan (borilne ve\xc5\xa1\xc4\x8dine)\n_START_PARAGRAPH_\nDan (japonsko \xe6\xae\xb5) je japonska oznaka za dose\xc5\xbeene stopnje znanja in izku\xc5\xa1enj pri mnogih aktivnostih, npr. nekaterih japonskih borilnih ve\xc5\xa1\xc4\x8dinah, namiznih igrah kot go in \xc5\xa1ogi. Dan po navadi ozna\xc4\x8duje vi\xc5\xa1je oz. mojstrske stopnje.\n_START_SECTION_\nPomen v japonskih borilnih ve\xc5\xa1\xc4\x8dinah\n_START_PARAGRAPH_\nV japonskih borilnih ve\xc5\xa1\xc4\x8dinah pomeni dan u\xc4\x8denca, ki je osvojil osnove ve\xc5\xa1\xc4\x8dine in tako stopil na pot mojstrstva. Tako kot pri osnovnih kju stopnjah, pozna ve\xc4\x8dina ve\xc5\xa1\xc4\x8din razli\xc4\x8dno \xc5\xa1tevilo mojstrskih stopenj, ki je od ve\xc5\xa1\xc4\x8dine do ve\xc5\xa1\xc4\x8dine, pa tudi znotraj stilov posamezne ve\xc5\xa1\xc4\x8dine, precej raznoliko. Mojstrske stopnje se najpogosteje ozna\xc4\x8dujejo s \xc4\x8drnimi pasovi, nekatere ve\xc5\xa1\xc4\x8dine pa najvi\xc5\xa1je stopnje ozna\xc4\x8dujejo tudi z druga\xc4\x8dnimi pasovi ali celo z dodatki raznovrstnih na\xc5\xa1itkov._NEWLINE_Naziv\xc2\xa0\xc2\xbbdan\xc2\xab\xc2\xa0sicer pomeni mojstra, torej nekoga, ki ni ve\xc4\x8d za\xc4\x8detnik, vendar pri mnogih ve\xc5\xa1\xc4\x8dinah ni\xc5\xbeje mojstrske stopnje \xc5\xa1e ne dajo ugleda izku\xc5\xa1enega strokovnjaka, pogosto tudi ne pomenijo takoj\xc5\xa1njega dovoljenja ali sposobnosti, da oseba postane u\xc4\x8ditelj te ve\xc5\xa1\xc4\x8dine._NEWLINE_V japonske borilne ve\xc5\xa1\xc4\x8dine je bil sistem kyu in dan stopenj prvi\xc4\x8d uveden \xc5\xa1ele konec 19. stoletja, in sicer v judu.'